**Szárnyal a Sziszki!**

Átkerülve a Szakképzési Centrumok világába, Nevelőtestületünk elhatározta, hogy az ország legjobb 10 szakgimnáziuma közé verekszi be magát. Utánanéztünk, hogy mely területeken kell erősítenünk, és megállapítottuk, hogy a kompetenciamérési, a versenyeztetési és a továbbtanulási illetve, ami mindezeket megalapozza, a beiskolázási mutatóinkon kell javítanunk.

**Íme a Sziszki beiskolázási eredményessége:**

|  |  |  |  |  |
| --- | --- | --- | --- | --- |
| **Tagozat** | **Alsó ponthatár** | **Átlag-pontszám** | **Legmagasabb pontszám** | **Túl-jelentkezés** |
| **nyelvi előkészítős gimnázium**  | **146** | **159** | **193** | **7** |
| **humán gimnázium, új profil** | **128** | **141** | **165** | **7** |
| **informatika szakgimnázium** | **125** | **141** | **162** | **8** |
| **gépészet szakgimnázium** | **120** | **133** | **150** | **6,5** |
| **nyelvi előkészítős közgazdaság szakgimnázium, új profil** | **122** | **135** | **163** | **5** |
| **nyelvi előkészítős ügyvitel szakgimnázium, új profil** | **129** | **142** | **167** | **7** |
| **Összesítés** | **---** | **142** | **---** | **6.75** |

Úgy tűnik sikerült meggyőznünk a szülőket és leendő tanulóinkat arról, hogy érdemes kihasználni a szakgimnázium által kínált plusz lehetőséget, a szakképzettség megszerzését, az érettségi mellé, hiszen 5 tanuló, akiket a gimnáziumi képzésünkbe is felvettünk volna a szakgimnázium nyelvi előkészítőjét választotta, és további 11 hasonló esélyekkel induló tanuló a gépészet, illetve az informatika képzést választotta.

Az országos kompetenciamérésen az intézmény tanulóinak teljesítményszintje évek óta jó eredményt mutat, az országos átlag fölött teljesítettünk. A 2017-es mérésen az eddigieknél kimagaslóan jobban teljesítettünk, amit az Oktatási Hivatal külön kiemelt az Érdi Szakképzési Centrumnak küldött éves intézményértékelésben.

A stratégiánkat a motiválásra alapoztuk. Bíztunk tanulóink értelmi és érzelmi intelligenciájában, megismertettük velük a kompetenciamérés hátterét, elmagyaráztuk, hogy miért fontos az iskola számára az, hogy azt a teljesítményt nyújtsák, amire képesek. Elengedhetetlen eleme ennek a koncepciónak a visszajelzés, amit akkor kapnak a tanulóink, amikor elkészül a mérés kiértékelése.

Különösen büszkék vagyunk a szakgimnáziumi osztályok teljesítményére, alig akad az országban nálunk jobb eredményt elérő szakgimnázium matematikából és szövegértésből.

Magyarországon nagyon erős az összefüggés a tanulók társadalmi státusza és iskolai teljesítménye között, olyannyira, hogy egy tanulócsoport átlagos családi háttere alapján megbecsülhető annak a csoportnak a várható tanulmányi teljesítménye. Az OKM adatai alapján azonosíthatók az olyan iskolák, amelyek jobb eredményt érnek el, mint az tanulóik családi háttere alapján várható volna. Ezek azok az intézmények, amelyek pedagógiai munkájukkal eredményesen ellensúlyozzák tanulóik hátrányos helyzetét, ezzel is szolgálják a társadalmi mobilitást. A magasabb átlagteljesítményű intézmények esetében ugyanez azt jelenti, hogy kiválóan építenek diákjaik biztos családi hátterére, és eredményesen gondozzák a rájuk bízott tehetségeket.

Az országban az 1592 telephely között körülbelül 200 ilyen intézmény van matematikából és szövegértésből. Idén először sikerült a Sziszkinek bekerülnie ezen iskolák közé. Természetesen ezt az eredményt a tantestület egészének és a tanulóink szorgalmának köszönhetjük.

Versenyeredményeink összesítése a tanév végén történik meg, de már most látjuk a hatalmas előrelépést, hiszen számos országos és megyei helyezettünk van.

**12. Országos középiskolai diáktárlat 1. helyezés:** Karácson Dominik (12. A) Felkészítő tanár: Regős Ágnes

**Angol ELT (Országos olvasási verseny) 4. helyezés:** Nagy Lilla (11. D). Felkészítő tanár: Donka Gabriella

**Teöreök Aladár országos gépíróverseny Tanuló II. kategória 17. helyezés:** Veizinger Diána Felkészítő tanár: Molnárné Dóczi Mária

**„Szépírás a kézírás” országos verseny arany minősítés**: Juhász Violetta Laura 9. B, Raczkó Petra Patrícia (10. B), Orbán Mónika (12. B).

**Szakmasztár (országos szakmai verseny) Elődöntő – technikus:** Kékkő Gábor 3. helyezés

Péter Levente 4. helyezés. Felkészítő tanár: Stark Enikő

**Diákolimpia** **Légpisztoly 40 "C" fiú:** Szemán Dávid (12. B) **2.**, Joó Attila (11. B) **5**., Rákosi Patrik (12. B) **10. helyezés**, csapatverseny: **1. helyezés**.

**Országos Illemtan verseny 6. helyezés:** Kiss Virág (10. D), Deák Alexandra (10. D), Kálmán Angéla (10. D). Felkészítő tanár: Németh Nikolett.

**Pest Megyei Matematika Verseny 3. helyezés** Sebestyén Dominik(9. A) Felkészítő tanár: Sonn Valéria

A továbbtanulási mutatókat nyáron tudjuk frissíteni, de bízunk az érettségizők sikerességében. Mindezekről a kedves olvasók a Sziszki honlapján július elsejétől az éves beszámolóban, illetve szeptember 15-étől az éves munkatervben olvashatnak.

Honlapunkon található Iskolakrónikánk, melyből arról is megbizonyosodhatnak leendő diákjaink és kedves szüleik, hogy a komoly tanulmányi munka mellett a sziszkis légkör nem változott, rengeteg programra is volt időnk, mert a közösségi élményeket meghatározónak tartjuk tanulóink személyiségfejlődése szempontjából.

Büszkék vagyunk a Sziszkire, mert a Sziszki a miénk!

 Vargáné Tolvaj Orsolya Málnási-Szász Myrtill

pedagógiai-szakmai munkaközösség-vezető igazgató